Imtella' Novembru 5, 2021 - Aġġornata 5 Ta' Novembru, 2021 5:57pm Rapport: Antonia Micallef Id-Deputat Prim Ministru u Ministru għas-Saħħa Chris Fearne ħabbar li d-doża tal-booster għal kontra l-COVID-19 se tiġi offruta lil kull min għalaq it-12-il sena. S'issa l-booster qed jingħata lil persuni ta' aktar minn 70 sena u mit-Tnejn li ġej se jibda jingħata lill-ħaddiema fis-servizzi tas-saħħa u l-għalliema. Fl-isfond taż-żieda fl-għadd ta' każi ġodda, Dr Fearne qal li s-sitwazzjoni f'Malta għadha stabbli u għalissa se jinżammu l-miżuri ta' mitigazzjoni li hemm fis-seħħ. Id-Deputat Prim Ministru u Ministru għas-Saħħa Chris Fearne qal li r-riċerka qed turi li f'sezzjonijiet tal-popolazzjoni l-immunità għall-COVID-19 qed tonqos u għalhekk il-ħtieġa tal-booster biex is-sitwazzjoni tinżamm taħt kontroll. Żied li għalhekk Malta qed tħaffef il-proċess biex tagħti d-doża tal-booster li ħabbar se tiġi offruta f'fażijiet lil kulħadd, minn 12-il sena 'il fuq. Tliet kwarti ta' dawk li għalqu s-70 sena diġà ħadu l-booster, b'Dr Fearne jgħid li min f'din il-kategorija għadu ma rċeviex appuntament għandu jċempel 145. "Mit-Tnejn se jibdew jingħataw id-doża tal-booster il-ħaddiema fis-settur tas-saħħa, l-ispiżjara u l-għalliema u l-istaff fl-iskejjel. Dawk li għandhom 60 sena jew aktar se jibdew jirċievu l-invit fil-ġranet li ġejjin u jibdew jitlaqqmu mill-ewwel ġimgħa ta' Diċembru." Żied jispjega li mit-tielet ġimgħa ta' Diċembru se tiftaħ ir-reġistrazzjoni għal min għandu 45 sena jew aktar li jibdew jingħataw il-booster minn Jannar. Il-proċess jitkompla b'mod gradwali sakemm dawk li għalqu t-12-il sena jingħataw d-doża tal-booster ukoll. Ir-reviżjoni tal-pjani dwar l-għoti tal-booster saret f'ġimgħa fejn kien hemm żieda, ġurnata wara l-oħra, ta' każi ġodda ta' Covid-19. Fl-aħħar 24 siegħa, f'Malta ġew irreġistrati 40 każ ġdid – l-ogħla fl-aħħar sitt ġimgħat. Il-każi attivi bħalissa żdiedu għal kważi 300. Fl-isptar hemm disa' pazjenti li għandhom il-covid, tlieta minnhom fl-ITU. Id-Deputat Prim Ministru qal li filwaqt li l-għadd ta' pazjenti bil-Covid fl-isptar baqa' stabbli, l-esperjenza uriet li l-każi fl-isptarijiet jibdew jiżdiedu mat-tliet ġimgħat wara li jiżdiedu fil-komunità. Qal li għalissa l-miżuri se jibqgħu kif inhuma. "Bħalissa huwa ż-żmien li nibqgħu kawti, nibqgħu inħarsu lejn il-figuri biex naraw x'qed jiġri biex b'hekk għalkemm m'aħniex se nżidu miżuri f'dan l-istadju se nkomplu nżommu, dawk il-miżuri li hemm fis-seħħ, mhumiex miżuri kbar huma ftit il-miżuri li għad fadal fil-post, imma mportanti li f'dan il-mument, ma nkomplux inaqqsu minn dawn il-miżuri. F'Malta m'hemmx lok li jiżdiedu miżuri ta' mitigazzjoni, huwa importanti li ma jkomplux jonqsu l-miżuri li għad hemm fis-seħħ." Dr Fearne qal li hemm żewġ clusters minn postijiet tax-xogħol, wieħed ta' 25 ruħ u l-ieħor ta' 8 persuni, bi cluster ieħor ta' sitt persuni minn child care centre. Appella biex tibqa’ tintlibes il-maskra fosthom fuq il-post tax-xogħol, li wieħed jirrikorri għal test jekk iħoss sintomi, u li t-tilqim hu l-aqwa arma biex jekk wieħed jaqbdu l-Covid ma jkollux sintomi qawwija. "L-Ewropa mill-ġdid fl-epiċentru tal-pandemija" – Uffiċjal tal-Għaqda Dinjija tas-Saħħa Fl-aħħar jiem għadd ta’ pajjiżi Ewropej esperjenzaw żieda fil-każi li kienu jeħtieġu kura fl-isptar, bid-Direttur Reġjonali tal-Għaqda Dinjija tas-Saħħa, Hans Kluge, jappella lill-pajjiżi biex jaħdmu biex jikkontrollaw il-firxa tal-pandemija f’pajjiżhom. Kluge qal li l-ammont kbir ta’ nies li għażlu li ma jitlaqqmux hija raġuni ewlenija għaż-żieda fil-każi. Intant, riżultati ta’ stħarriġ kliniku sab li pillola għall-Covid-19 li ġiet żviluppata mill-kumpanija Amerikana Pfizer, tnaqqas b’89% r-riskju li adulti vulnerabbli jidħlu l-isptar jew li jmutu bil-Covid. Pfizer waqqfet il-provi wara li l-ewwel riżultati kienu pożittivi ħafna. Ir-regolatur tar-Renju Unit il-bieraħ approva pillola simili.